کوئٹہ : گورنر بلوچستان ملک عبدالولی خان کاکڑ پارینے کہ حقی السی سیاست اصل اٹ مخلوق نا خذمت نا اسہ مقدس ءُ زمواری اسے و سیاسی سرکڑدہ غاک مخلوق ءِ خلیفنگ نا جاگہ غا اوفتے ظلم‘ جور واستحصال نا برخلاف جنگ کننگ نا جیرت بشخرہ‘ سیاست اٹ انسانی اقدار، سیاسی نظریہ و مستقل مزاجی نا دامن ءِ سوگوی اٹ ہلنگ آن پد نن تینا بھلا قومی ہدف آتے دوئی کننگ کینہ‘ دا کل گڑاتے ایشیائی راج اٹ سوگو ذاتی کڑدار و قار آن بیدس بھرم تروک جوڑ کننگ مفسہ۔ دا خیال آتا درشانی ءِ او مسکوہی بنجائی سیکرٹری سردار اعجاز احمد خان جعفر ناکماشی ٹی اوڑدہی کروک ڈل اتون ہیت وگپ کرسا کرے۔ داوخت آ گورنر بلوچستان پارے کہ اگہ نن تینا کل پالیسی و شونداری ڈٹ آتاوت الس نا حق و واکداری تا پاسداری ءِ جوڑ کین تو نن تینا ساڑی راجی بے چیٹی ءِ جم گچینی ٹی بدل کننگ کینہ۔ گورنر بلوچستان پارے کہ ننا ملک و خاص وڑ اٹ بلوچستان قدرتی وسیلہ و معدنیات آتیان شپ ءُ صوبہ اسے‘ ہَدوحویل نا اعتبار اٹ ہم ننا ملک وصوبہ نا آخبت نا روشنا مننگ نا گمانک بھاز اریر‘ داسہ ہم وخت ارے کہ کل واکدار و سیاسی سرکڑدہ غاک تینا چکار ءِ مخلوق نا خذمت نا کنڈآ کیر و ذاتی فائدہ غاتیان ایڑتر قومی فائدہ غاتے دوئی کنگ کن اسیجا جہد کیر۔ گورنر بلوچستان ملک عبدالولی خان کاکڑ پارے کہ قوم آنبار نن تینا وسیلہ غاتا گچین وڑ کاریم اٹ اتنگ آن مون تروک ویل آتے آسانی اٹ ایسر کننگ کینہ‘ او کل سیاسی کارندہ و بلدیاتی نمائندہ غاتیا زور شاغا کہ او حقی سیاست نا تقدس نا خیال ءِ تخسا تینا علاقہ غاتے ٹی لس بندغ آتتون رابطہ کیر و اوفتا ویل آتیان تینے معلومدار کیر تاکہ السی ویل ومشکل آتے کم کننگ اٹ پبی کمک رسینگ کے۔
(خ ن)
